ଏବେ ଝିଅଟିର ମା' ନିଜ ସ୍ୱାମୀଙ୍କ ଠାରୁ ଅଲଗା ହେବାକୁ ଚାହୁଁଥିବା ବେଳେ ତାଙ୍କ ସ୍ୱାମୀ ପରିବାର ସହିତ ମିଳିମିଶି ରହିବା ପାଇଁ ଜିଦ୍ ଧରିଥିବା ଜଣାଯାଇଛି । ଗତ ୧୮ ବର୍ଷ ଧରି ବିବାହିତ ଥିବା ଏହି ଦମ୍ପତିଙ୍କର ୧୫ ଓ ୧୭ ବର୍ଷର ଦୁଇଟି ଝିଅ ଅଛନ୍ତି ।
ମାଣ୍ଡ୍ୟାଃ ଅନଲାଇନ୍ କ୍ଲାସ୍ ପାଇଁ ନିଜ ନାବାଳିକା ଝିଅକୁ ନିଜ ମୋବାଇଲ୍ ଫୋନ୍ ଦେବା ଜଣେ ବ୍ୟକ୍ତିଙ୍କ ପାଇଁ ବଡ଼ ଅଡ଼ୁଆ ଆଣିଦେଇଛି । ମୋବାଇଲ୍ ଫୋନରୁ ଝିଅଟି ନିଜ ବାପାଙ୍କର ଅନ୍ୟ ଜଣେ ମହିଳାଙ୍କ ସହ ଥିବା ସମ୍ପର୍କ ବିଷୟରେ ଜାଣିପାରିଛି ।
ସେହି ମହିଳାଙ୍କ ସହ ନିଜ ପିତାଙ୍କର ଏକ ଅନ୍ତରଙ୍ଗ ମୁହୂର୍ତ୍ତର ଭିଡିଓ ଝିଅଟି ଆଖିରେ ପଡ଼ିଥିଲା । ଆଉ ସେ ସେହି ଭିଡିଓ ନିଜ ମା'ଙ୍କୁ ଦେଖାଇଥିଲା । ବାସ୍, ଏବେ ତା' ମା' ତା' ବାପାଙ୍କୁ ଏଥି ପାଇଁ ଦଣ୍ତ ଦେବାକୁ ଚାହୁଁଛନ୍ତି । ଏହି ଘଟଣା କର୍ଣ୍ଣାଟକର ମାଣ୍ଡ୍ୟାରେ ଘଟିଛି । ସେହି ପରିବାରରେ ଆରମ୍ଭ ହୋଇଥିବା ବିବାଦର ସମାଧାନ ପାଇଁ ପୋଲିସ ଓ ସ୍ବେଚ୍ଛାସେବୀ ସଙ୍ଗଠନମାନେ ଚେଷ୍ଟା କରୁଛନ୍ତି ।
"ଅକ୍ଟୋବରରେ ଦ୍ୱାଦଶ ଶ୍ରେଣୀରେ ପଢ଼ୁଥିବା ନିଜ ବଡ଼ ଝିଅକୁ ଅନଲାଇନ୍ କ୍ଲାସ୍ କରିବା ପାଇଁ ନିଜ ମୋବାଇଲ୍ ଫୋନ୍ ଦେଇଥିଲେ । ଆଉ ସେହି ମାସ ହିଁ ତାଙ୍କ ଗୁପ୍ତ ପ୍ରେମ ଜଣାପଡ଼ିଯାଇଥିଲା । ଫୋନରେ ଥିବା ବିଭିନ୍ନ ଫଟୋ ଓ ଭିଡିଓ ଦେଖୁ ଦେଖୁ ଝିଅଟି ଏକ ଭିଡିଓ ପାଇଥିଲା ଯାହା ତା' ବାପାଙ୍କ ସହିତ ଅନ୍ୟ ଜଣେ ମହିଳାଙ୍କର ଥିଲା । ସେହି ମହିଳା ତାଙ୍କର ଜଣେ ସମ୍ପର୍କୀୟା ଥିଲେ," କହିଛନ୍ତି ଜଣେ ପୋଲିସ ଅଫିସର ।
ଝିଅଟିର ବାପା ଓ ସେ ମହିଳା ସେହି ଭିଡିଓରେ ଅନ୍ତରଙ୍ଗ ହୋଇଥିଲେ । ଏହି ଭିଡିଓ ବିଷୟରେ ତାଙ୍କ ପତ୍ନୀ ଜାଣିବା ପରେ ପୋଲିସ୍ ଓ ମହିଳା ସଙ୍ଗଠନଙ୍କ ନିକଟକୁ ଯାଇ ସ୍ୱାମୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ କହିଥିଲେ । ଏହି ଘଟଣା ଆଧାରରେ ଥାନାରେ ଏକ ମାମଲା ରୁଜୁ ହୋଇଛି ।
"ସ୍ୱାମୀ ଜଣଙ୍କ ବିରୋଧରେ ଆଇ.ଟି. ଆକ୍ଟ ଅନୁଯାୟୀ ଏକ ମାମଲା ବି ରୁଜୁ ହୋଇପାରେ," କହିଛନ୍ତି ପୋଲିସ ଅଫିସର ଜଣକ । ଶାନ୍ତ୍ୱନା କେନ୍ଦ୍ରର କର୍ମୀମାନେ ଓ ପୋଲିସ ଏହି ଦମ୍ପତିଙ୍କ ମଧ୍ୟରେ ଶାନ୍ତି ଫେରାଇ ଆଣିବାକୁ ଚେଷ୍ଟା କରୁଛନ୍ତି, କିନ୍ତୁ ଏ ପର୍ଯ୍ୟନ୍ତ ସବୁ ପ୍ରୟାସ ବୃଥା ହୋଇଛି ।
ହେଲେ ପୋଲିସର ଅନ୍ୟ ଜଣେ ଅଧିକାରୀ କହିଛନ୍ତି ଯେ ପରକୀୟା ପ୍ରୀତି (adultery) ଯେହେତୁ ଆଉ ଏକ ଅପରାଧ ନୁହେଁ, ତେଣୁ ପତ୍ନୀଙ୍କ ଦାବି ଅନୁଯାୟୀ ତାଙ୍କ ସ୍ୱାମୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରାଯାଇପାରିବ ନାହିଁ । ତେବେ ସୂଚନା ପ୍ରଯୁକ୍ତିବିଦ୍ୟା ଆଇନ୍, ୨୦୦୦ ଅନୁଯାୟୀ ଉକ୍ତ ବ୍ୟକ୍ତିଙ୍କ ବିରୋଧରେ ଆଇନଗତ କାର୍ଯ୍ୟାନୁଷ୍ଠାନ ନିଆଯାଇପାରିବ ବୋଲି ଅଧିକାରୀ ଜଣକ କହିଛନ୍ତି ।
"ଏବେ ପୋଲିସର ତଦନ୍ତ ଜାରି ଅଛି । ଆମେ ଜାଣିବାକୁ ଚେଷ୍ଟା କରୁଛୁ ସେହି ମହିଳାଙ୍କ ସମ୍ମତି ବିନା ପୁରୁଷ ଜଣକ ସେହି ଭିଡିଓର ସୁଟିଂ କରିଥିଲେ କି ନାହିଁ ଏବଂ ସେ ଭିଡିଓକୁ ସେ ଅନ୍ୟ କାହାକୁ ପଠାଇଥିଲେ କି ନାହିଁ," କହିଛନ୍ତି ଜଣେ ତଦନ୍ତକାରୀ ପୋଲିସ ଅଧିକାରୀ ।
